Verešová, Anna, poslankyňa NR SR (2017-09-07):
Vážené kolegyne a kolegovia, minister Richter zlyhal v jednej z najdôležitejších úloh a tou je ochrana detí. Sme tam, kde sme boli pred rokom. To, čo mal minister Richter urobiť v septembri minulého roku, urobil až teraz. V úvodzovkách, najschopnejší minister strany SMER má reakčný čas na ochranu detí jedenásť mesiacov. V úvodzovkách, najlepšiemu a najschopnejšiemu ministrovi strany SMER trvalo celý rok, aby urobil to, čo mu zákon o sociálnoprávnej ochrane detí prikazuje urobiť ihneď. Podľa § 85 zákona mal totiž minister okamžite zrušiť akreditáciu, keďže existovalo vážne podozrenie z ohrozenia života a priaznivého psychického, fyzického a sociálneho vývinu dieťaťa. Minister Richter nepočúval vlastných odborníkov, členov akreditačnej komisie, komoru sociálnych pracovníkov a asistentov sociálnej práce a tiež pracovníčky, zamestnankyne, psychologičky, odborníkov, ktorých nemáme dostatok. Naopak, minister Richter ich ponížil pred celou odbornou verejnosťou. Premiér aj poslanci strany SMER celý čas presviedčali verejnosť, že vraj minister musí čakať na vyšetrenie polície. Opakujem a hovorila som to tu aj na prvej schôdzi mimoriadnej pri odvolávaní ministra Richtera: Minister musí konať ihneď! To je tá pravá, ozajstná ochrana detí. Hovoríme totiž o deťoch. Vedia to odborníci a mal by to teda vedieť aj minister a aj jeho riaditeľ Ústredia práce, sociálnych vecí a rodiny. Upozorňovali ich na to nielen opoziční poslanci, my, ale aj prezident, verejná ochrankyňa práv, Slovenská komora sociálnych pracovníkov, ďalší odborníci. Nič. Počas odvolávania ministra Richtera si pamätám, som doslova prosila poslancov strany SMER, zvlášť ženy poslankyne, aby našli v sebe kúsok empatie, citu, aby sa nad tým zamysleli, veď nehovoríme o kauze tunela či diaľnic, hovoríme o kauze, ktorá sa bytostne týka malých detí, maloletých detí. Niektorí z vás na chodbách, s ktorými som sa rozprávala, hovorili, že aby som si uvedomila, aké to boli deti a aké sú to deti. Nuž, otcovia a mamy, vážení poslanci a poslankyne, niekedy sa nám tie deti aj nevydaria. A vtedy potrebujeme pomoc širšej rodiny, pomoc komunity, dokonca niekedy aj pomoc od štátu. Ale určite ani jeden otec a mama si vtedy nemyslí, že štát a tí, ktorí ho zastupujú, mu pomôžu tak, ako pomohli maloletým dievčatám v resocializačnom zariadení Čistý deň. Takto si asi ani jeden rodič nepredstavuje pomoc v takej ťažkej situácii, ako majú rodiny s deťmi, ktoré sú drogovo závislé. Vtedy si pamätám, že v stanovisku celej vlády Slovenskej republiky k tomu odvolávaniu ministra Richtera a k nášmu návrhu na prvej schôdzi mimoriadnej vtedy zaznelo v ich stanovisku, že my nemáme relevantné argumenty. Že uvádzame nepravdivé skutočnosti a konštatovania, vraj, v úvodzovkách, citujem, „naše tvrdenie, že ďalšou činnosťou zariadenia preukázateľne prichádza k ďalšiemu závažnému poškodzovaniu klientov, nemá oporu v zhromaždených dôkazoch“. A čo ešte je treba? Čo je ešte potrebné? Veď je to trapné tu znova a opakovane dookola hovoriť, čo sa stalo. Ukázalo sa, že iba pravda dobehla ministra Richtera a jeho šéfa Fica aj koaličných poslancov, ktorí nás aj celú verejnosť sa snažili presvedčiť, že danej veci vôbec nerozumieme a iba škandalizujeme „najlepšieho a najúspešnejšieho ministra práce, sociálnych vecí a rodiny“. Áno, minister Richter zlyhal v tej najvážnejšej úlohe, v ochrane detí, a teda znáša celú tú zodpovednosť za všetko, čo sa stalo, aj za všetky systémové chyby, ktoré spôsobili a stále spôsobujú nezvratné škody na zdraví a životoch detí. Máme už dosť informácií, je naozaj trapné dookola to hovoriť. Kto ešte teraz nevidí, že je na odchod ministra dôvod, tak je cynik, je to cynizmus najhrubšieho zrna a nebude sa môcť nikto vyhovárať, že informácie nemal dostatočné. Nestačí, vážení, iba demisia ministra Richtera, odchod generálneho riaditeľa Valentoviča, na odchod je zrelá celá táto mašinéria a celá táto vláda, ktorá o sebe vyhlasuje, ako by sme žili v časoch socializmu, že vraj nemá alternatívu. Áno, nemá alternatívu v kradnutí a v neschopnosti ochrániť tých najzraniteľnejších, v tom nemá alternatívu. Som znechutená celou touto kauzou, priznávam svoju emóciu, som znechutená. Keby mal minister Richter totiž iba štipku charakteru, dávno by odstúpil sám. A dnes ešte uvidíme ešte aj charakter Andreja Danka, ktorý už všeličo povedal a nakoniec cúvol, pretože kšefty pri eurofondoch sú dôležitejšie. Naše hnutie Obyčajní ľudia a nezávislé osobnosti bude naďalej odhodlane bojovať proti rozhadzovaniu našich spoločných peňazí a proti týmto všetkým neprávostiam, ktoré sa dejú na ľuďoch a dokonca aj na našich deťoch. Budeme bojovať za dôstojný život našich rodín, za ochranu našich detí. A či už minister Richter odvolaný bude, alebo nie, my budeme vždy stáť na strane ľudí, to je naším poslaním v politike. Ďakujem. (Potlesk.)